Januártól a kereskedők kötelesek lehetővé tenni az elektronikus fizetést - Blikk
2020. júl 8. 9:45
készpénz bankkártya online bankkártyás fizetés elektronikus fizetés
Készpénz vagy bankkártya? /Fotó: MTI - Faludi Imre
2021 januárjától a kereskedők – néhány kivételtől eltekintve – kötelesek lehetővé tenni az elektronikus fizetési módot. Gion Gábor, a Pénzügyminisztérium pénzügyekért felelős államtitkára ez az intézkedés a feketegazdaság ellen is hatásos lehet.
Az államtitkár elmondta, az új módosítás, amit a parlament a múlt héten fogadott el, megköveteli a kereskedelem online kasszát használó szereplőitől, hogy biztosítsák a készpénzmentes fizetési lehetőséget. Lehetséges a bankkártyás, avagy telefonos fizetési mód, de utóbbi esetében a POS-terminált kell rendszeresítenie az üzletnek.
Gion Gábor elmondása szerint az elektronikus fizetés lehetőségét azoknak az üzleteknek kell biztosítaniuk, ahol online pénztárgép működik. Jelenleg 60 ezer olyan online kasszát használó kereskedőt tartanak számon, akinél csak a készpénzes fizetés lehetséges, nekik január 1-jéig a törvény előírásának eleget kell tenniük – írja az ATV.
Továbbá az államtitkár szerint az online fizetés a feketegazdaság ellen is hatásosnak bizonyulhat, ugyanis az elektronikus fizetés nyomai megmaradnak akkor is, ha a tételeket nem üti be a boltos a pénztárgépbe.
(Ez is érdekelheti: már online is befizethetjük a sárga csekkeket)
Gion hozzáfűzte: e pozitív hatás mellett az elektronikus fizetés mérsékelheti a gazdaságban forgó készpénz mára óriásira duzzadt mennyiségét, valamint a készpénz kezelése, szállítása, őrzése, számolása évente akár 400 milliárd forintba is kerülhet, amit a fogyasztóknak kell kifizetniük. Nem utolsó sorban pedig az új jogszabály a koronavírus elleni védekezés miatt is rendkívül fontos.
készpénz bankkártya online bankkártyás fizetés elektronikus fizetés feketegazdaság koronavírus